ชงข้อมูลกนง.ถกดอกเบี้ยบริโภค-ส่งออกหดเกินคาด
ธปท.เตรียมนำข้อมูลเศรษฐกิจเดือน ม.ค. ที่การบริโภคและส่งออกติดลบเสนอ กนง.หารือดอกเบี้ยนโยบาย
28 ก.พ. 2558

ธปท.เตรียมนำข้อมูลเศรษฐกิจเดือน ม.ค. ที่การบริโภคและส่งออกติดลบเสนอ กนง.หารือดอกเบี้ยนโยบาย
นางรุ่ง มัลลิกะมาส ผู้อำนวยการอาวุโส ฝ่ายนโยบายเศรษฐกิจการเงิน ธนาคารแห่งประเทศไทย (ธปท.) แถลงภาวะเศรษฐกิจในเดือน ม.ค. ว่า การฟื้นตัวของเศรษฐกิจเป็นไปอย่างช้าๆ ภาคการท่องเที่ยวเป็นแรงขับเคลื่อนเศรษฐกิจ ในขณะที่การบริโภคติดลบ 1.5% เมื่อเทียบกับช่วงเดียวกันของปีก่อน แม้ราคาน้ำมันจะลดลง แต่ครัวเรือนระวังการใช้จ่าย โดยเฉพาะครัวเรือนภาคการเกษตร มีรายได้ลดลงจากการตกต่ำของสินค้าเกษตรและมีหนี้ครัวเรือนสูง
ในขณะที่การส่งออกติดลบ 2.6% มากกว่าเดือน ธ.ค. ที่ติดลบ 2.3% ส่วนภาคธุรกิจยังรอให้เศรษฐกิจฟื้นตัว และการลงทุนในโครงสร้างพื้นฐานจากภาครัฐ
"การบริโภคฟื้นตัวช้ากว่าที่คาดและส่งออกโตลดลงนั้น ธปท.อยู่ระหว่างทบทวนตัวเลขการคาดการณ์ใหม่และเตรียมนำเข้า หารือในการประชุมคณะกรรมการนโยบายการเงิน (กนง.) วันที่ 11 มี.ค.นี้" นางรุ่ง กล่าว
ทั้งนี้ ราคาน้ำมันโลกที่ต่ำลงส่งผลให้อัตราเงินเฟ้อทั่วไปเดือน ม.ค. ติดลบที่ 0.41% ขณะที่เงินเฟ้อพื้นฐานอยู่ที่ 1.64% และดุลบัญชีเดินสะพัดเกินดุล 2,500 ล้านเหรียญสหรัฐ เป็นปัจจัยที่ทำให้เงินบาทแข็งค่าขึ้น